Kutshaywa uManager weAllied Bank Ekuxokozeleni Kokusilela Kwemali
Abantu abakade bethukuthele, batshaye uManager weallied Bank kuJason Moyo eHarare ngemva kokuba ehluleke ukucasisa ukuthi kungani benganelisi ukuthola imali zabo.
HARARE — Udubo lokusilela kwemali emabhanga eZimbabwe, ikakhulu alabanikazi bonsundu luqhubeka lusiya phambili okuvezwa yikuxokozela okube khona abantu bezama ukuthatha imali zabo ebhanga le Allied Bank elicatshangelwa ukuba umnikazi walo ngumnumzana Obert Mpofu. Abantu bebethukuthele, batshaya umanager ngemva kokuba ehluleke ukucasisa ukuthi kungani abantu benganelisi ukuthola imali zabo. Lokhu kubikwa kwenzakale ngezikhathi zekuseni kubranch esemgwaqweni u Jason ngemva kokuba ubranch manager walelobhanga ehluleke ukucacisa ukuba kungani imali isilela. Kulapho ke abikwa ehlaselwe khona watshaywa ngamasotsha amabili kwathi uzulu obephakathi kubanking hall laye wahle wamhlanganela emtshaya ngoba ezonde kakhulu ngokwehluleka ukuthola imali. Umnumzana Peter Chiremba ungomunye wababone lokhu kusenzakala lapho kubulawa amangilazi esango lalelibhanga. Kuthi umnumzana Tawanda Chipindura laye obone okwenzakeleyo uthi kuyinto edanisayo ukuba inkokheli kulamabhanga aziqakathekisi uzulu. IStudio Seven ikhulumisane lomgcinisihlalo weboard lebhanga Allied Bank umnumzana Farai Mutamangira otshengise ulwazi phezu kwalesi sehlakalo kodwa ethi akekho elizweni lanxa engasatshongo ukuba ungaphi. Kodwa imizamo yokukhulumisana lommqondisi walelibhanga umnumzana Gwasira njengokutsho kukamnumzana Mutamangira yehlule njengoba ucingo lwakhe belungangeni. Umnumzana Themba Dube ungomunye wabagcina imali yakhe labe bank le Allied Bank njalo obethukuthele ngoba esehluleka ukuthola imali yakhe. Ngesikhathi loludaba lulotshwa, bekuvaliwe kulelibhanga elitholakala phathi kwemigwaqo ebalisa u Jason lo Third street bucwadlana nje lalapho okule dale lephalamende eHarare, kulezisebenzi ezimbalwa zithanyela amangilazi esango lebhanga abulawe nguzulu ngesikhathi ebaleka ngemva kokuba kuphoswe intuthu ye tear gas ngamapholisa. Uzulu inengi lakhe kuyizisebenzi zikahulumende othola iholo lakhe kulo ubetshelwa ukuba aye kwamanye amabranch abalisa eliku Robert Mugabe lelise Avondale lapho umuntu abikwa ubesanelisa ukuthola amadollar angangamatshumi amahlanu-$50-00 kuphela. Kunsukwana ezisanda kwedlula elinye lamabhanga abensundu njalo ele Trust Bank livaliwe ngoba kuthiwa belingalandeli umthetho wamabhanga elizweni.